SPALI ทุ่ม 1.1 พันลบ. ส่ง “ไพร์ด พิษณุโลก” ตีตลาดภูมิภาค
SPALI ทุ่ม 1.1 พันลบ. ส่ง “ไพร์ด พิษณุโลก” ตีตลาดภูมิภาค
13 พ.ย. 2563

นายบุญชัย ชัยอนันต์บวร ผู้ช่วยกรรมการผู้จัดการ สายงานโครงการภูมิภาค 2 บริษัท ศุภาลัย จำกัด (มหาชน) หรือ SPALI เปิดเผยว่า จากประสบการณ์การพัฒนาอสังหาริมทรัพย์มากว่า 31 ปี และการเป็นผู้นำในการเลือกเดินเกมส์ขยายการลงทุนไปสู่จังหวัดใหม่อย่างต่อเนื่อง ทำให้บริษัทฯ มองเห็นศักยภาพของจังหวัดสำคัญในภาคเหนือ อย่างจังหวัดพิษณุโลก ซึ่งเป็นจังหวัดที่มีความสำคัญทางเศรษฐกิจ และเรื่องราวทางประวัติศาสตร์ที่น่าสนใจ ล่าสุดปักหมุดประเดิมโครงการแรกใจกลางเมืองพิษณุโลก “ศุภาลัย ไพร์ด พิษณุโลก” มูลค่าโครงการ 1,100 ล้านบาท ซึ่งนับเป็นการลงทุนในภูมิภาคเป็นจังหวัดที่ 15
โดยการขยายพอร์ตภูมิภาคในครั้งนี้ นับเป็นโอกาสดีของผู้ซื้อ เนื่องจากภาวการณ์แข่งขันของตลาดส่งผลให้มีการกระตุ้นการขายด้วยโปรโมชั่นส่งเสริมการขายในรูปแบบต่างๆ ซึ่งมอบความคุ้มค่าสูงสุด อย่างไรก็ตาม บริษัทฯ ยังคงคุณภาพ และมาตรฐานระดับสากล ISO 9001 : 2015 โดยเชื่อมั่นกำลังซื้อในโค้งสุดท้ายของปีนี้ จะเริ่มเห็นสัญญาณบวกมากขึ้น
โครงการ “ศุภาลัย ไพร์ด พิษณุโลก” ตั้งอยู่บนพื้นที่โครงการกว่า 60-2-86 ไร่ จำนวน 368 แปลง ชูแนวคิด “The pride and happiness of life” ความภาคภูมิใจ และความสุขของชีวิต พบกับบ้านเดี่ยวหรู บ้านรุ่นใหม่ และทาวน์โฮมใหม่ สไตล์โมเดิร์น คุ้มค่าตอบโจทย์ทุก Generation เต็มที่ทุกมิติ เชื่อมโยงความสุขได้อย่างลงตัว แบบบ้านประหยัดพลังงาน เลือกใช้วัสดุที่มีคุณภาพ เพื่อคุณภาพชีวิตที่สมบูรณ์แบบ ขนาด 3-4 ห้องนอน 2-3 ห้องน้ำ ที่จอดรถ 2 คัน และยังมีแบบบ้านให้เลือกหลากหลายตามความต้องการของลูกค้ามากถึง 10 แบบ พื้นที่ใช้สอยเริ่ม 113-318 ตร.ม. ราคาเริ่มต้นเพียง 1.89 – 10 ล้านกว่าบาท อีกทั้งยังเพียบพร้อมด้วย Facilities ตอบโจทย์การใช้ชีวิต ครบครันด้วย สโมสร ฟิตเนส สระว่ายน้ำระบบเกลือ สวนสาธารณะขนาดใหญ่ จำนวน 2 แห่ง
นอกจากนี้ ภายในโครงการยังมี สนามบาส และ Dog Park สะดวก ทันสมัยกับทางเข้า-ออกโครงการด้วยระบบอัตโนมัติ และระบบรักษาความปลอดภัยตลอด 24 ชม. ติดตั้งกล้อง CCTV ภายในโครงการทำเลศักยภาพใจกลางเมือง ใกล้สนามบินพิษณุโลก เพียง 10 นาที เชื่อมโยงทำเลบนถนนบึงพระจันทร์ และบรมไตรโลกนาถ ใกล้สิ่งอำนวยความสะดวกและหน่วยงานราชการต่างๆ อาทิ โรงพยาบาลพุทธชินราช วัดพระศรีรัตนมหาธาตุวรมหาวิหาร เซ็นทรัล พลาซ่า พิษณุโลก และ สถานีรถไฟ แม็คโคร ตลาดไนท์วัดจันทร์ตะวันออก